Predkladacia správa

Európska komisia si v hlavnej iniciatíve Stratégie Európa 2020 „Európa efektívne využívajúca zdroje“ stanovila zámer  „zlepšenie rámca na využívanie trhovo orientovaných nástrojov (napr. obchodovanie s emisiami, úprava zdaňovania energie, rámec pre štátnu pomoc, podpora širšieho využívania ekologického verejného obstarávania)“. Na vnútroštátnej úrovni majú členské štáty niekoľko povinností; jednou z nich je povinnosť „využívať reguláciu, normy energetickej hospodárnosti budov a trhovo orientované nástroje ako sú zdaňovanie, dotácie a verejné obstarávanie, na zníženie energetickej spotreby a využívania zdrojov, ako aj využívať štrukturálne fondy na investovanie do efektívneho využívania energie vo verejných budovách a do efektívnejšieho recyklovania.“ Preto je využívanie zeleného verejného obstarávania  jedným z dôležitých faktorov pri napĺňaní cieľov stratégie Európa 2020 na národnej úrovni. 
Ministerstvo životného prostredia  SR pripravilo v zmysle Plánu práce vlády SR na rok 2011 Národný akčný plán pre zelené verejné obstarávanie v Slovenskej republike na roky 2011 až 2015 (z angl. National Action Plan for Green Public Procurement, ďalej NAP GPP II), ktorý nadväzuje na úspešne zrealizovaný NAP GPP I. Strategickým cieľom tohto dokumentu je „zvýšiť úroveň uplatňovania zeleného verejného obstarávania  v Slovenskej republike  na úrovni ústredných orgánov štátnej správnej správy na 65 % a na úrovni samosprávnych krajov a  miest na 50 % do roku 2015“. 
 
Pre naplnenie tohto ambiciózneho cieľa bol vytvorený základ pri plnení NAP GPP I tým, že sa uskutočnili  viaceré aktivity, podmieňujúce jeho realizáciu: vytvorenie medzirezortnej pracovnej skupiny pre zelené verejné obstarávanie (ďalej GPP)  ako poradného orgánu ministra životného prostredia, realizácia pilotného projektu GPP na regionálnej úrovni, vydanie metodickej príručky ku GPP, uskutočňovanie vzdelávania verejných obstarávateľov, obstarávateľov a dodávateľov, vytvorenie komunikačného a informačného portálu k problematike GPP v rámci Enviroportálu na webovej stránke Slovenskej agentúry životného prostredia (ďalej SAŽP). V rámci realizácie NAP GPP II budeme v týchto aktivitách pokračovať, pričom sa jednotlivé súčasti procesu budeme snažiť zdokonaľovať. 
 
Keďže z výsledkov trojročného plnenia NAP GPP I vyplynulo, že základným problémom v oblasti GPP je najmä nízka informovanosť obstarávateľov, verejných obstarávateľov a dodávateľov, sústredia sa MŽP SR a SAŽP na oblasť vzdelávania, a to jednak cyklom prednášok, organizovaných v jednotlivých regiónoch, ale aj organizáciou odborných seminárov a konferencií k problematike nielen GPP, ale aj ostatných trhovo orientovaných nástrojov environmentálnej politiky (environmentálne označovanie produktov, environmentálne manažérstvo, environmentálne technológie). Veľkým prínosom a zároveň dôležitou pomocou pre obstarávateľov a verených obstarávateľov, ktorá výrazne zjednoduší zadávanie verejných zákaziek s uplatnením environmentálnych charakteristík,  bude  vzorová zadávacia dokumentácia pre 3 – 5 najčastejšie obstarávaných skupín produktov, ktorú plánujeme zverejniť na stránke SAŽP a MŽP SR v priebehu roku 2013.
 
K naplneniu  strategického  cieľa bude viesť  realizácia prioritných úloh na národnej úrovni i na úrovni spolupráce s Európskou komisiou (ďalej EK), ktoré sú uvedené  v tabuľke 1 tohto materiálu.
 
Keďže zelené verejné obstarávanie sa realizuje na úrovni ústredných orgánov štátnej správy (ďalej ÚOŠS)  a im podriadených organizácií, ako aj na úrovni miest SR, bude potrebné sa v spolupráci s Úradom pre verejné obstarávanie, jednotlivými rezortami a Združením miest a obcí Slovenska (ďalej ZMOS) zamerať na užšiu spoluprácu s obstarávateľmi a verejnými obstarávateľmi v jednotlivých regiónoch a vzdelávacie aktivity organizovať tiež na regionálnej úrovni.  Výsledkom týchto iniciatív bude zlepšenie environmentálneho správania sa verejného sektora prostredníctvom zvýšenia úrovne uplatňovania GPP a vytvorenie podmienok, aby sa táto úroveň do roku 2015 ešte viac  priblížila priemernej úrovni GPP, ktorú v súčasnosti dosahujú členské štáty s najlepšími výsledkami.
 
Materiál bol predložený na medzirezortné pripomienkové konanie, vyhodnotenie súčasťou predloženého materiálu. 
 
Doložka vplyvov je súčasťou predloženého materiálu. Materiál nemá vplyv: na rozpočet verejnej správy,  na podnikateľské prostredie, sociálne vplyvy ani vplyv na informatizáciu spoločnosti. Realizáciou GPP sa dosiahne priaznivý vplyv na životné prostredie, ktorý sa však nedá v súčasnom období vyčísliť, pretože GPP je dobrovoľný nástroj environmentálnej politiky a nedá sa dopredu predpokladať, koľko subjektov a pri realizovaných zákazkách v akom finančnom vyjadrení  uplatní environmentálne kritériá vo verejnom obstarávaní.
 
Materiál sa predkladá na rokovanie vlády SR bez rozporu.